સંસદના શિયાળુ સત્રનો આરંભ થતાં જ રાજધાની નવી દિલ્હીમાં રાજકારણ ઉગ્ર બન્યું છે. પશ્ચિમ બંગાળના મુખ્ય પ્રધાન અને ટીએમસીના સુપ્રીમો મમતા બેનરજીના વડપણ હેઠળ પક્ષના નેતાઓ સંસદ સંકૂલમાં ગાંધીજીની પ્રતીમા પાસે દેખાવો યોજ્યા હતાં. આ દેખાવો વખતે ટીએમસીના નેતાઓએ કાળી શાલ ઓઢી હતી. ત્યારપછી મમતા બેનરજી આજે-બુધવારે સંસદથી રાષ્ટ્રપતિ ભવન સુધી કૂચ યોજી હતી. ટીએમસીના નેતાઓ રાષ્ટ્રપતિ ભવન પહોંચી રાષ્ટ્રપતિ પ્રણવ મુખરજીને આવેદન પત્ર સુપરત કર્યું હતું. ટીએમસી સાથે મોદી સરકારના સામેલ અને એનડીએના સાથી પક્ષ શિવસેનાના સાંસદો પણ જોડાયા હતાં.